JCK โชว์ปี 61 พลิกกำไรรอบ5ปี มั่นใจปีนี้โตต่อ จ่อปิดดีลขาย Warehouse ในอังกฤษกลางปี
JCK โชว์ปี 61 พลิกกำไร 85.47 ลบ. อานิสงส์บุ๊ครายได้โครงการ “เดอะ ฮาร์เบอร์วิวฯ” กว่า 1.6 พันล้านบาท มั่นใจปีนี้โตต่อ จ่อปิดดีลขาย Warehouse ในอังกฤษกลางปี
4 มี.ค. 2562

นายอภิชัย เตชะอุบล ประธานกรรมการ และประธานกรรมการบริหาร บริษัท เจซีเค อินเตอร์เนชั่นแนล จำกัด (มหาชน) หรือ JCK เปิดเผยว่า ผลการดำเนินงานของบริษัทและบริษัทย่อยในไตรมาส 4  ของปี 2561 บริษัทฯได้โอนกรรมสิทธิ์และรับรู้รายได้จากโครงการ เดอะ ฮาร์เบอร์วิว เรสซิเดสซ์ จำนวน 1,620 ล้านบาท ทำให้ในไตรมาสที่ 4 ปี 2561 บริษัทพลิกกลับมามีกำไร 296.80 ล้านบาท  เติบโตสูงขึ้น 426.01 ล้านบาท เมื่อเทียบกับไตรมาสที่ 4  ของปี 2560 ที่มีผลการดำเนินงานขาดทุน 129.21 ล้านบาท
ทั้งนี้ ส่งผลให้ผลการดำเนินงานของบริษัทฯในปี 2561 มีกำไรสุทธิ 85.47 ล้านบาท เพิ่มขึ้นจากปีก่อน 560.05 ล้านบาท หรือคิดเป็น 118.01% ครั้งแรกในรอบ 5 ปี หากไม่รวมผลส่วนแบ่งขาดทุนการกิจการร่วมค้าที่ลงทุนโครงการคอนโด The Artisan -93.20 ล้านบาท จะทำให้บริษัทฯมีผลกำไรจากการดำเนินงานสูงถึง 178.67 ล้านบาท
โครงการ The Artisan มีมูลค่าโครงการรวม 6,800 ล้านบาท ปัจจุบันมียอดจองแล้วเกือบ 60% มีความคืบหน้าในการก่อสร้างไปแล้วประมาณ 30%  ซึ่งบริษัทฯคาดว่าจะเริ่มโอนกรรมสิทธิ์และรับรู้ส่วนแบ่งกำไรจากเงินลงทุนดังกล่าวได้ในช่วงปลายปี 2562 เป็นต้นไป
สำหรับแนวโน้มการดำเนินงานของบริษัทฯในปี 2562 คาดว่าจะเติบโตดีต่อเนื่องจากปี 2561 โดยประมาณการไว้ว่ารายได้จากการขายที่ดินจะเป็นปัจจัยหลักที่จะสร้างรายได้และผลการดำเนินงานให้แก่บริษัทฯในปี 2562 ซึ่งธุรกิจนี้มีอัตรากำไรค่อนข้างสูง   ประกอบกับบริษัทอยู่ระหว่างเจรจาขาย Warehouse อีก 1 แหล่งที่อังกฤษ ซึ่งคาดว่าน่าจะปิดดีลได้ในกลางปี 2562   
ส่วนการขาย Warehouse เข้า REIT จะเร่งผลักดันให้ได้ในปลายปี 2562 หรืออย่างช้าไม่เกินต้นปี 2563  เพื่อให้รายได้และกำไรของบริษัทมีความอย่างสม่ำเสมอและต่อเนื่องจากปีที่ผ่านมา